‘ANC misbruik Covid-19 om openlik transformasie te bevorder’  Pres. Cyril Ramaphosa. Foto: Jairus Mmutle/GCIS Die ANC-regering is besig om die Covid-19-pandemie te misbruik om sy agenda van rasgedrewe transformasie openlik te bevorder in totale minagting van die oorlewingstryd van minderhede in Suid-Afrika. “Hierdie diskriminasie op grond van ras is skokkend en onaanvaarbaar,” meen Michal Groenewald, VF Plus-LP. Pres. Cyril Ramaphosa het Dinsdag bekend gemaak dat ŉ fonds geskep is vir die sukkelende toerismebedryf waaruit toelaes, lenings en finansiering sal kom om die sektor weer op die been te kry. Die Toerisme-ekwiteitsfonds (TEF) is egter net beskikbaar vir ondernemings in swart besit. “Dit beteken die staat staan totaal ongevoelig teenoor die oorlewingstryd van wit en bruin operateurs in die bedryf waarvan ŉ groot deel deur ondergang in die gesig gestaar word,” het Groenewald gesê. Die fonds het reeds meer as R1,2 miljard se finansiering ontvang. “Dit is transformasie in aksie,” het Ramaphosa tydens die bekendstelling van die fonds gesê en bygevoeg dat die toerismesektor een van die sektore is met die grootste potensiaal vir langtermyn volhoubare ekonomiese groei. “Dit is ook een van die ekonomiese segmente wat ŉ deurslaggewende rol kan speel in die transformasie van die ekonomie en kan bydra tot veranderende patrone van eienaarskap, bestuur en beheer. “Indien die toerismesektor sy rol wil speel om ekonomiese herstel te bevorder na aanleiding van Covid-19, moet hy groei en transformeer. Hierdie poging gaan daartoe bydra dat hierdie sektor groei, maar terselfdertyd ook transformeer.” Groenewald het daarop gewys dat die regering in die beginstadium van die Covid-19-inperkings ook voorkeur vir lenings gegee het aan ondernemings in swart besit. “Ná bykans tien maande van inperking is die toerismebedryf in sy geheel op sy knieë, nie net die swart deel daarvan nie. Wit én swart het saam hul werk en sakeondernemings tydens die streng inperking verloor. Die opbouprogram sal nie slaag indien slegs swart mense bemagtig word om deel daarvan te wees nie.” Ramaphosa se aankondiging oor die toerismefonds volg kort ná sy uitlatings dat swart sakelui moet baat vind by die Covid-19-entstofprogram.